Antal Nagy

Antal Nagy, nado en Budapest o 16 de maio de 1944, é un exfutbolista húngaro. Xogaba como dianteiro e militou en clubs das principais ligas de Hungría, Bélxica, Países Baixos, Francia, España, Alemaña e Portugal. Foi internacional coa selección húngara, coa que participou no Mundial de Inglaterra de 1966.

 Traxectoria 
Comezou a súa carreira como futbolista no Hónved da súa cidade natal, co que foi campión da Copa de Hungría e dúas veces subcampión da liga húngara, e co que debutou na Recopa de Europa.

En 1968 trasladouse a Liexa, onde fichou polo Standard de Liège. A súa marcha de Hungría provocou a perda da súa nacionalidade, sendo considerado dende entón un apátrida. Na tempada 1968/69 foi o máximo goleador da Primeira división belga, da que se proclamou campión esa mesma campaña. A continuación pasou polos Países Baixos, onde xogou tres anos no Twente, antes de recalar no Olympique de Marseille, co que gañou a Copa de Francia de 1972. 

En 1973 chegou a España, fichando polo Hércules de Arsenio Iglesias, co que xogou na Segunda división, logrando o ascenso a Primeira. Contribuíu con 10 goles, un deles anotado cun pé descalzo despois de perder unha bota. Pasou logo polas filas do Wuppertaler SV, da Bundesliga alemá, antes de regresar ao fútbol español para xogar en Segunda coa Unió Esportiva Sant Andreu. Nos seus últimos anos como futbolista xogou no Caen francés, no Royal Antwerp belga e no Leixões portugués, antes de pechar a súa carreira no mesmo equipo no que a comezara, o Budapest Honvéd.

 Selección húngara 
Foi tres veces internacional coa selección húngara, coa que debutou en 1964, nun encontro amigable ante Iugoslavia. Formou parte do equipo húngaro no Mundial de 1966 en Inglaterra, aínda que non chegou a xogar ningún minuto na competición.

 Palmarés 
Budapest Honvéd
 Copa de Hungría (1): 1964.

Standard de Liège
 Liga belga (1): 1968/69.

Olympique de Marsella
 Copa de Francia (1): 1972.

Individual
 Máximo goleador da liga belga (1): 1968/69.

 Notas 

Categoría:Nados en Budapest
Categoría:Nados en 1944
Categoría:Futbolistas de Hungría
Categoría:Dianteiros de fútbol
Categoría:Xogadores do Budapest Honvéd FC
Categoría:Xogadores do Standard de Liège
Categoría:Xogadores do FC Twente
Categoría:Xogadores do Olympique de Marsella
Categoría:Xogadores do Hércules CF
Categoría:Xogadores do UE Sant Andreu
Categoría:Xogadores do SM Caen
Categoría:Xogadores do Royal Antwerp FC
Categoría:Xogadores da selección de fútbol de Hungría
Categoría:Xogadores do Mundial de Fútbol de 1966